ભારતમાં સ્માર્ટફોન બજારનો વ્યાપ નાની કંપનીઓ જેવી કે, માઈક્રોમેક્સ, લાવા, ઈન્ટેક્સ જેવી સ્થાનિક બ્રાન્ડ્સના વ્યાપક પ્રચારના કારણે ખૂબ વધ્યો છે. મોટાભાગના મધ્યમવર્ગીય ભારતીય ગ્રાહકો આવી સ્થાનિક અને સસ્તી બ્રાન્ડને પ્રાધાન્ય આપી રહ્યા છે, કારણ કે અન્ય પરંપરાગત વિદેશી બ્રાન્ડ્સ જેવાં જ ફિચર્સ તેમને સસ્તા ભાવે મળી રહ્યા છે. ઈન્ટરનેટ કનેક્ટિવિટી અને ડેટા પ્લાન્સના ઘેરાવાના કારણે નાનાં શહેરોમાં પણ હવે સ્માર્ટફોનની જ બોલબાલા છે. નાનાં શહેરો અને ગામડાંના લોકો હવે મોટાભાગે સામાન્ય ફિચર્સ ધરાવતા ફોનને બદલે સસ્તો સ્માર્ટફોન લેવાનું જ પસંદ કરે છે. સ્ટાન્ડર્ડ કંપનીઓના મોંઘા સ્માર્ટફોન મધ્યમવર્ગીય ગ્રાહકને પોસાતા ન હોવાથી બજેટ સ્માર્ટફોનનું ચલણ વધ્યું છે.